Sauternes er en fransk kommune med 766 indbyggere (2014) i departementet Gironde i regionen Nouvelle-Aquitaine. Den tilhører canton Le Sud-Gironde i arrondissement Langon og er medlem af kommuneforbundet Sud Gironde. Stedet ligger ca. 40 km sydøst for Bordeaux. Et damskib som forliste ved Færøerne er opkaldt efter Sauternes.  Vinavl Sauternes er kendt for sine søde (edelsüß) hvidvine og tilhører vindistriktet Bordeaux. Kommunen er opkaldt efter vinområdet Sauternes. Kommunen Sauternes vinmarksareal er 1669 hektar. Et kendt vingods er Château d’Yquem. Sauternes ligger i nærheden af floden Garonne og dens biflod Ciron. Floden har stor betydning for Sauternes, da den giver et meget lokalt klima i form af en næsten daglig morgendis, der ligger sig over floddalen og er medvirkende til at give særdeles gode vækstbetingelser for svampen Botrytis cinerea også kendt som ædelråd. Botrytis er godartede svampe, der bevirker at druen bliver nærmest rosinagtig før den høstes, hvilket resulterer i en koncentreret og karakteristisk smagende vin. Druerne der bruges til fremstilling af en Sauternes er Semillon kombineret med små mængder Sauvignon blanc og Muscadelle. For at fremstille en Sauternes skal svampen ædelråd være på det rigtige niveau og kun de mest berørte druer plukkes, hvilket er ensbetydende med et lavt udbytte og dermed en temmelig kostbar vin. Sauternes vinen kan drikkes alene, men kan også drikkes sammen med frugtkager eller milde oste. Flere af områdets vingodser har restaurant og overnatningsmuligheder.